將進酒
作者：曹勛
朝代：宋

paragraphs: 君唐虞兮臣臯夔，將衛霍兮恢邊陲。
時文景兮民雍熙，獄無寃人兮野無蒿藜。
玉燭亙天流離以昭兮，其惟百姓日用而不知。
歌鹿鳴與既醉兮，而頌聲洋溢乎康逵。
顧吾君之清靜躬儉以寂默兮，而猶薄滋味與游嬉。
臣願得連四海以爲席兮，酌北斗而爲酒巵。
使五老奉觴上壽以申祝兮，令夫八元夾侍而正儀。
願聖壽上齊於箕翼兮，其光容充塞於四維。
醉大道與仁義兮，而淳風浹洽於華夷。
期億萬斯年兮，民皆陶陶而化之。
慶君臣之嘉會，陋酆鎬與瑶池。